長句簡敬叟季僊兼呈端夫申父晦仲
作者：劉學箕
朝代：宋

paragraphs: 士生樗散甘嘉遯，頫首衡茅敢尤怨。
良朋益友肯顧臨，講貫漸摩篤明辨。
年來瘖啞瓶守口，俗子污人如避箭。
論交謾說笑金蘭，厚貌深情半譏訕。
念君與我情不薄，一忝從遊一親眷。
朅來終日坐書樓，喜劇論文幾昏旦。
麯生風味亦不惡，抵死絕交良可嘆。
胸中磊磈政須渠，吻噪腸枯頼澆灌。
孟公舊不論升斗，驚座丰姿發奇觀。
富文博學子游子，秀楚翹英穎鋒見。
吾雖不敏逐後塵，斬將搴旗共酣戰。
祇今便造無何有，相與神期遊汗漫。
既無三雅伯仲叔，不有巨杯觶角散。
請觀管輅揚子雲，欲作九原誰可喚。
酒不離唇元乃就，三斗頓傾辭綺粲。
二公洞達疏通豪，妙語仍煩下一轉。
養浩堂中顒惠然，急吐才華染柔翰。